Йога терапия, А. Г. Мохан, Индра Мохан
Йога терапия, А. Г. Мохан, Индра Мохан
--------------------------------------


***Ръководство за терапевтично използване на йога и аюрведа за добро здраве и физическа форма***

Йога и аюрведа образуват изчерпателен и прагматичен метод, занимаващ се с всички аспекти на нашето здраве и психо-емоционално благополучие – както за поддържането на здравето, така и за лечение на болестите. Заедно те дават цялостен поглед за това как могат да се използват следните шест фактора – режим на хранене, околна среда, начин на живот, физически упражнения (асани), дихателни техники (пранаяма) и ментални техники – за възстановяване на баланса както на тялото, така и на ума.

Тази книга е основно ръководство за йога учители, практикуващи от всички нива и за всеки, който иска да използва терапевтичния потенциал на йога за самолечение и лечение на другите. Авторите представят подробно йогистки пози, дихателни техники и аюрведични принципи, прилагани за различни, често срещани здравословни проблеми. Описват детайлно как да влизате, оставате и излизате правилно от позите, как да дишате по време на практиката, за да постигнете дадени конкретни резултати, и как да индивидуализирате практиката на йога, създавайки лечебни серии от асани за себе си или за друг човек. Обяснен е също фундаменталният подход на аюрведа за лечение на някои заболявания и как той може да допълни практикуването на асаните за създаването на всеобхватна лечебна система. Практическото приложение на принципите в йога и аюрведа е илюстрирано с многобройни случаи на пациенти, които А. Г. Мохан е лекувал през последните три десетилетия. Авторите разглеждат също и връзката между асаните и дошите, начинът за приложение на пранаяма в йога терапията, както и принципите на аюрведичната диета.

С помощта на изчерпателната информация, дадена тук, вие ще можете да си съставите подходяща за вас програма от асани, пранаяма и аюрведична диета, за да поддържате тялото си здраво и жизнено, а умът ви да бъде целенасочен и едновременно с това изпълнен с покой.

А. Г. Мохан се е обучавал в продължение на осемнадесет години под ръководството на великия йогин Шри Т. Кришнамачаря. Сега той и неговата съпруга, Индра, имат частна терапевтична йога практика в Ченай, Индия. А. Г. Мохан организира и провежда семинари по йога и аюрведа в Индия, САЩ и Европа за добра физическа форма и терапия.